

Tämä kirja on omistettu kaikille maailman lapsille

Ihmeperhonen-kirja on valloittava tarina pikkuisen tytön toiveesta saada perhonen lemmikiksi. Heli suunnittelee nimeä ihmeperhoselleen ja päättää, että hän on itse perhostyttö.

Tarina opettaa, että jokainen voi toivoa ja unelmoida erilaisia asioita ja joskus toiveet toteutuvat. Kirjassa kerrotaan myös perhosten muodonvaihdoksesta.

Oli aurinkoinen ja lämmin kesäpäivä. Helin äiti oli laittanut suuren huovan pihanurmelle ja sen päällä Heli loikoili mietteissään. Heli oli saanut juuri valmiiksi piirustuksen, joka esitti perhosta. Hän ihaili omaa työtään ja ajatteli, että hän haluaisi perhosen lemmikikseen. Hän ei ollut saanut kissaa eikä koiraa, koska hänen äidillään oli allergioita. Mutta perhosesta tuskin tulisi mitään oireita, Heli pohti.

Heli makasi selällään huovan päällä ja katseli taivaalla hitaasti liikkuvia poutapilviä. Hän siristeli silmiään kirkkaassa auringonpaisteessa. Hän haaveili omasta perhosesta. Minkä nimen antaisin perhoselleni? Heli mietti. Voisiko perhosen nimi olla vaikka Iida? Tai Aada? Kenties Ilona?

Heli havahtui, kun hänen äitinsä istui hänen viereensä. Äiti tarjosi Helille mansikoita hymyillen. Ota tästä mansikoita tyttöseni, äiti sanoi ja asetti kulhon Helin viereen. Heli nappasi mansikan suuhunsa. Äiti, oletko sinä allerginen perhosille? Heli kysyi.

Äiti naurahti. En usko! Ei kai kukaan voi olla allerginen perhosille, äiti vastasi.

Voisinko saada perhosen lemmikikseni? Heli kysyi toiveikkaana.

Höpsö, ei perhonen voi olla lemmikki, äiti vastasi. Perhosia ei voi ottaa sisälle, perhoset elävät luonnossa ja aika vähän aikaa. Perhosilla on mielenkiintoinen elämä. Perhoset käyvät läpi täydellisen muodonvaihdoksen, jonka vaiheita ovat muna, toukka, kotelo ja aikuinen, äiti selitti.

Katsohan, äiti sanoi ja piirsi Helin piirustuslehtiöön munia lehden päälle, toukan, kotelon puusta riippumaan. Sitten hän osoitti Helin piirustusta perhosesta. Tuollainen kaunotar perhosesta tulee aikuisena.

Heli kuunteli hämmentyneenä äitiään. Ai ensin tuollainen toukka ja sitten kaunis perhonen. Ihmeellistä, Heli huudahti.

Niin, aika ihmeellistä ja kiehtovaa se onkin, äiti vastasi.

Entä jos oikein kovasti toivon, voisiko joku perhonen kesyyntyä ja elää pidemmän aikaa? Heli kysyi toiveikkaana äidiltään.

Tuskinpa, äiti sanoi ja silitti Helin hiuksia. Mutta aina voi toivoa ja unelmoida, hän lisäsi hymyillen. Katso, tuolla kukissa on paljon perhosia, äiti sanoi ja osoitti kukkapenkkiä pihan reunalla.

Heli säntäsi juoksuun kohti kukkapenkkiä ja perhoset lennähtivät säikähtäen karkuun. Heli hyppeli ja kurkotteli kohti korkealla lentäviä perhosia.

Älä säikyttele perhosia, äiti neuvoi. Ole paikallaan ja katsele niitä rauhassa, äiti jatkoi. Heli seisoi paikoillaan ja ojensi kutsuvasti kättään kohti ilmassa lentelevää perhosta.

Tule, tule tänne kaunis perhonen, Heli kuiskasi ilmaan.

Yksi perhonen lenteli alemmas uteliaana ja pyörähteli Helin pään ympärillä. Heli katseli perhosta lumoutuneena.

Tule, tule tänne kaunis perhonen, Heli kuiskasi uudestaan.

Pian perhonen lensikin alemmas ja melkein kosketti Helin nenänpäätä.

Heli naurahti iloisena. Äiti, äiti! Näitkö tuon? hän huudahti.

Heli juoksenteli pihassa edestakaisin ja perhonen seurasi häntä kiinnostuneena.

Onhan aika erikoista, äitikin tuumasi ja seurasi Helin ja perhosen leikkiä.

Vastahakoisesti Heli lähti sisälle. Ruokapöydässä hän oli mietteliäs. Hän mietti ihmeperhostaan. Minkä nimen hän antaisi perhoselleen? Heli sulki silmänsä ja toivoi oikein kovasti, että hänen ihmeperhosensa olisi oikeasti ihme. Sellainen ihme, ett

